દાર્જીલિંગની સેન્ટ જોસેફ સ્કૂલમાં ભણતા લક્ષ્યના જીવનનું કોઈ લક્ષ્ય નથી. તે પોતાના ચાર ફ્રેન્ડ્સ જેની, સલોની, જિયા અને જન્નત સાથે મસ્તમજાની કૉલેજ-લાઇફ જીવે છે. લક્ષ્યના પપ્પા ઇન્ડિયન આર્મીના ઑફિસર હતા અને ભારત-પાકિસ્તાન વચ્ચે થયેલા એક છમકલામાં તે શહીદ થયા હતા. લક્ષ્યને પપ્પાની આ શહીદી ખૂંચી રહી છે. પોતાની વાઇફ કે દીકરા વિશે કશું વિચાર્યા વિના દેશ માટે જીવ આપી દેનારા પપ્પાની કમી તે સતત મહેસૂસ કરી રહ્યો છે. આ જ મુદ્દે તેને મમ્મી સાથે પણ વારંવાર બોલાચાલી થઈ જાય છે. મનમાં સંતાપ સાથે જીવી રહેલો લક્ષ્ય સહેજ પણ જિંદગીને ગંભીરતાથી લેતો નથી. લક્ષ્યની જિંદગીમાં સધિયારો બનવાનું કામ તેના ફ્રેન્ડ્સ કરે છે તો સાથોસાથ લક્ષ્યની લાઇફને એક દિશામાં વાળવાનું કામ પણ આ ફ્રેન્ડ્સ કરે છે.